钦定古今图书集成/理学汇编/文学典/第200卷 > 《跋徐宝之贡士诗》前人
## 钦定古今图书集成/理学汇编/文学典/第200卷 > 《跋徐宝之贡士诗》前人

徐君诗如“炊熟风瓢动，吟归雪砚枯”，如“尽日飞花急，
隔溪芳草深”，皆锻炼精到，而卷中不能皆然。昔人有
刻玉为楮叶，三年而成。或笑之曰：“使造化之生物如
是，则物之有叶者少矣。”君诗以温、李为师，故工。惟工
故少，少非诗病也，写物易，生物难耳。予方有公事，而
君归甚遽，尚有欲言者，且止。